
2013 M. LIETUVA PIRMININKAUS ES TARYBAI

2013 m. balandžio 19 d. pranešimas VIR

ERK pritarė Seimo Statuto tobulinimui, gerinant ES reikalų svarstymą Seime
Europos reikalų komitetas (ERK) posėdyje pritarė Seimo Statuto tobulinimui, siekiant gerinti Europos Sąjungos (ES) reikalų svarstymą Seime. 

Statuto pakeitimai reikalingi ne tik dėl artėjančio Lietuvos pirmininkavimo ES Tarybai, bet apskritai nušlifuoti ES reikalų svarstymą Seime. 

Dauguma Statuto nuostatų, susijusių su ES reikalų svarstymu Seime, buvo priimtos Lietuvai rengiantis tapti ES nare ir dabar yra perteklinės, nes tuomet buvo sunku numatyti aiškius ES reikalų svarstymo parlamente, Lietuvai jau esant ES nare, proceso reglamentavimo poreikius. 

Be to, ES Lisabonos sutartis, įsigaliojusi 2009 m., pirmą kartą ES istorijoje europiniu lygmeniu įtvirtino nacionalinių parlamentų galias, ir anksčiau Seimo priimtuose Statuto pakeitimuose buvo tam tikrų netikslumų, pvz., dėl subsidiarumo principo pažeidimų, kurie šiuo metu galiojančiame Statute verčiami kaip (ne)atitiktis subsidiarumo principui. 

Taip pat reikia tikslinti tam tikrus Lisabonos sutarties terminų vertimus bei Seimo specializuotų komitetų kompetencijas ES reikalų svarstymo reikaluose. 

Tokius argumentus dėl būtinybės tobulinti Seimo Statutą ERK posėdyje išdėstė Seimo kanceliarijos Komunikacijos departamento direktorė Loreta Raulinaitytė, atsakinga už pasirengimo Lietuvos pirmininkavimui ES Tarybai reikalus Seime. 

Europos reikalų komiteto biuro vedėja 

Renata Lygienė (tel. (8 5) 239 6592, mob. 8 620 90524; el. p. Renata.Lygiene@lrs.lt ) 

Seimo Pirmininko pavaduotojo Gedimino Kirkilo patarėja 

Morta Vidūnaitė (tel. (8 5) 239 6278, mob. 8 612 01121; el. p. Morta.Vidunaite@lrs.lt). 

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





